РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/147-21

27. април 2021. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 26. АПРИЛА 2021. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Станислава Јаношевић, Соња Тодоровић, Момир Стојилковић, Велибор Станојловић, Оља Петровић, Љубинко Ракоњац, Дијана Радовић, Арпад Фремонд, Никола Кожовић, Јелисавета Вељковић, Ненад Филиповић и Горан Ковачевић (заменик Марка Зељуга), заменик члана Одбора.

  Седници није присуствовао члан Одбора Марко Зељуг.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Ведрана Илић, в.д. помоћника министра, Небојша Милосављевић, директор Управе за заштиту биља, Глигорије Веселиновић, Одељење за међународну сарадњу.

Одбор је једногласно усвојио следећи

 Дневни ред

1. Разматрање Предлога закона о потврђивању Споразума између Владе Републике Србије и Владе Руске Федерације о сарадњи у области биљног карантина и заштите биља, који је поднела Влада (број 011-634/21 од 9. априла 2021. године).

Прва тачка дневног реда – Разматрање Предлога закона о потврђивању Споразума између Владе Републике Србије и Владе Руске Федерације о сарадњи у области биљног карантина и заштите биља.

Јелена Благојевић, државни секретар рекла је да имајући у виду да је у последње време интензивирана сарадња између Руске Федерације и Републике Србије у фитосанитарној области, услед повећања извоза пошиљака које подлежу обавезном фитосанитарном прегледу и појачаним контролама које је увела руска страна ради спречавања увоза робе из земаља којима је Руска Федерација увела санкције, уследила је потреба за иновирањем постојећег Споразума између Владе Руске Федерације и Владе Савезне Републике Југославије у области карантина и заштите биљака, који је потписан 1996. године. Током 2018. године са руском страном су отпочели преговори на усаглашавању текста и потписивању Споразума између Владе Републике Србије и Владе Руске Федерације о сарадњи у области биљног карантина и заштите биља. Потписани Споразум допринеће олакшавању процедура и снижавању баријера приликом извоза из Републике Србије на тржиште Руске Федерације, пре свега воћа и поврћа, семенског и садног материјала, као и осталих производа биљног порекла који подлежу фитосанитарном прегледу. Потписани Споразум пружа основ за даље и детаљније уређење свих питања из фитосанитарне области, како у преговорима тако и на нивоу стручних служби обе земље, што ће свакако допринети повећању обима робне размене производа биљног порекла. Рок важења Споразума је пет година и аутоматски ће се продужити на још пет година.

Одбор је једногласно, а на основу члана 156. став 3. Пословника Народне скупштине одлучио да поднесе Народној скупштини следећи

 И з в е ш т а ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Руске Федерације о сарадњи у области биљног карантина и заштите биља.

За известиоца Одбора на седници Народне скупштине одређен је Маријан Ристичевић, председник Одбора.

Пошто других питања и предлога није било, седница је закључена у 11,15часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић